

**Στις βραβεύσεις των Αρίστων της ΕΑΚ η ηγεσία του ΚΟΑ**

Η ηγεσία του Κυπριακού Οργανισμού Αθλητισμού παρευρέθηκε στην 50ή Γιορτή των Αρίστων της Ένωσης Αθλητικογράφων Κύπρου, η οποία πραγματοποιήθηκε στο Δημοτικό Θέατρο Λευκωσίας την Πέμπτη 12 Ιανουαρίου 2023, υπό την αιγίδα του ΚΟΑ.

Συγκεκριμένα παρέστησαν ο Πρόεδρος του Οργανισμού Ανδρέας Μιχαηλίδης, ο Αντιπρόεδρος Κωστάκης Κουκκουλλής, τα μέλη του ΔΣ ΚΟΑ Κάλλη Χατζηιωσήφ, Ανδρόνικος Ανδρονίκου, Σωτήρης Αδάμου, Χρίστος Νεοφυτου και Μιχάλης Ιωάννου, καθώς και η Γενική Διευθύντρια Μαίρη Χαραλάμπους Παπαμιλτιάδη. Την εκδήλωση τίμησαν με την παρουσία τους ο Πρόεδρος της Δημοκρατίας Νίκος Αναστασιάδης, η Πρόεδρος της Βουλής Αννίτα Δημητρίου, Υπουργοί και άλλοι πολιτικοί παράγοντες και εκπρόσωποι των αθλητικών Ομοσπονδιών.

Στον χαιρετισμό του ο Πρόεδρος του ΚΟΑ συνεχάρη την ΕΑΚ για τη δράση της αυτά τα 50 χρόνια, αλλά και τους άριστους αθλητές, αθλήτριες και ομάδες του 2022 που βραβεύτηκαν. Ο Ανδρέας Μιχαηλίδης σημείωσε την καθοριστική συμβολή του Οργανισμού στην άνθιση του κυπριακού αθλητισμού: «Ο ΚΟΑ ως η ανώτατη αθλητική αρχή του τόπου θα συνεχίσει να βρίσκεται στο πλευρό σας, συνοδοιπόροι μαζί με την ΚΟΕ και την ΚΕΠΕ στη δύσκολη και επίπονη προσπάθεια σας. Όραμα μας η συνεχής αναβάθμιση του κυπριακού αθλητισμού, με βασικότερο πυλώνα την παροχή των απαραίτητων εκείνων εχεγγύων, έτσι ώστε να μας προσφέρετε νέες επιτυχίες».

Ο Πρόεδρος του ΚΟΑ βράβευσε τις καλύτερες γυναικείες ομάδες (Απόλλων Ladies, Εθνική Καλαθόσφαιρας 3Χ3 και Αναγέννηση Γερμασόγειας) ενώ, ο Αντιπρόεδρος Κωστάκης Κουκκουλλής απένειμε το έπαθλο Hercules «Καρολίνα Πελενδρίτου» Κορυφαίοι Παρά-Αθλητές στον αθλητή της τοξοβολίας Χρίστο Μισό. Τέλος το μέλος του ΔΣ ΚΟΑ και Πρόεδρος της Επιτροπής Ισότητας των δύο Φύλων Κάλλη Χατζηιωσήφ και η Γενική Διευθύντρια Μαίρη Χαραλάμπους Παπαμιλτιάδη βράβευσαν την Ελένη Ρωσσίδη των Special Olympics με το έπαθλο «Γυναίκα και Αθλητισμός – Μαριάννα Ζαχαριάδη» του Κυπριακού Οργανισμού Αθλητισμού.